Bestuurder sterf toe taxi deur huis barsFoto: ER24 ŉ 52-jarige man is dood toe hy beheer oor sy voertuig verloor en in ŉ huis in Pietermaritzburg in KwaZulu-Natal gebars het. “Die remme van die motor het vermoedelik onklaar geraak,” het Annine Dormehl, woordvoerder van ER24, in ŉ verklaring gesê. “Hy het omstreeks 12:00 deur ŉ muur gebars en in een van die vertrekke van die huis in Imbali J, naby Edendale, tot stilstand gekom.” Niemand was gelukkig in daardie stadium in die vertrek nie en niemand anders is beseer nie, aangesien daar geen passasiers in die taxi was nie. “Lede van die gemeenskap het reeds probeer om die taxi uit die huis te stoot toe paramedici by die toneel opgedaag het,” het Dormehl bygevoeg. “Dit is toe paramedici ontdek die bestuurder is oorlede. Niks kon gedoen word om sy lewe te red nie en hy is op die toneel dood verklaar.” Die plaaslike brandweer en polisie is op die toneel. Dit sal moontlik ŉ paar ure duur voor die taxi uit die huis verwyder kan word, aangesien nog mure moontlik ineen kan stort.